E-27/2013

Mál þetta var þingfest 14. maí sl. og þann dag var þing sótt af hálfu stefnda en vottorð um birtingu stefnu liggur ekki fyrir í málinu. Málið var tekið til dóms 13. nóvember sl.

Stefnandi er Á-kk-nf G-kk-nf G-kk-nf, Fjóluhvammi 10, Hafnarfirði.

Stefndi er K-kk-nf J-kk-nf J-kk-nf, Birkimel 5, Varmahlíð, Skagafirði.

Dómkröfur

Stefnandi krefst þess aðallega að stefndi verði dæmdur til að greiða honum 700.000 krónur með dráttarvöxtum samkvæmt 1. mgr. 6. gr. laga nr. 38/2001 um vexti og verðtryggingu frá 26. september 2012 til greiðsludags að frádreginni innborgun hinn 21. desember 2012 að fjárhæð 150.000 krónur.

Til vara krefst stefnandi þess að stefndi verði dæmdur til að greiða honum 500.000 krónur með dráttarvöxtum samkvæmt 1. gr. 6. gr. laga nr. 38/2001 um vexti og verðtryggingu frá 26. september 2012 til greiðsludags að frádreginni innborgun hinn 21. desember 2012 að fjárhæð 150.000 krónur. Auk þess er gerð krafa um að stefnda verði gert að afhenda stefnanda utanborðsmótor samkvæmt kaupsamningi að viðlögðum dagsektum að mati dómsins. Þá krefst stefnandi í báðum tilfellum málskostnaðar úr hendi stefnda samkvæmt málskostnaðarreikningi og að við ákvörðun málskostnaðar verði tekið tillit til virðisaukaskatts.

Stefndi krefst sýknu af kröfum stefnanda og málskostnaðar að skaðlausu úr hans hendi.

II

Atvik máls

Mál þetta er sprottið af bílaviðskiptum en samkvæmt gögnum málsins seldi stefnandi stefnda bifreiðina VG-M59 í lok september 2012 en fékk í staðinn bifreiðina PR-973. Um skyldu stefnda til að greiða stefnanda ákveðna fjárhæð auk skyldu hans til að afhenda utanborðsmótor er deilt í málinu.

III

Málsástæður og lagarök

Af hálfu stefnanda er á því byggt að hann hafi selt stefnda bifreiðina VG-M59 fyrir 4.000.000 króna hinn 26. september 2012. Aðilar hafi samið svo að stefndi greiddi bifreiðina með annarri bifreið, PR-973, að verðmæti 3.500.000 krónur auk 500.000 króna í reiðufé. Þessu til viðbótar hafi stefndi átti að afhenda utanborðsmótor að verðmæti 200.000 krónur. Hann hafi hins vegar eingöngu fengið nefnda bifreið afhenta auk 150.000 króna peningagreiðslu hinn 21. desember 2012. Af þessu verði ráðið að stefndi eigi enn eftir að greiða 550.000 krónur samkvæmt samkomulagi þeirra.

Varðandi varakröfu er vísað til þess að stefndi eigi enn eftir að greiða 500.000 krónur og þá er gerð krafa um afhendingu á utanborðsmótor í samræmi við kaupsamning aðila að viðlögðum dagsektum að mati dómsins. Skuldin hafi ekki fengist greidd þrátt fyrir innheimtutilraunir og því sé nauðsynlegt að höfða mál þetta.

Varðandi lagarök vísar stefnandi til meginreglna samningaréttar um skuldbindingargildi samninga. Til meginreglu kröfuréttarins um efndir fjárskuldbindinga en sú regla fái m.a. stoð í 45., 47. og 54. gr. laga nr. 50/2000. Varðandi gjalddaga kröfunnar er vísað til 49. gr. laga nr. 50/2000. Krafa um dagsektir er reist á 4. mgr. 114. gr. laga nr. 91/1991 um meðferð einkamála og krafa um málskostnað úr hendi stefnda á 1. mgr. 130. gr. sömu laga. Krafa um dráttarvexti styðst við 1. mgr. 5. gr. laga nr. 38/2001. Þá er krafa um virðisaukaskatt á málskostnað reist á lögum nr. 50/1988 um virðisaukaskatt.

Stefndi byggir sýknukröfu sína á því að stefnandi hafi ekki sannað kröfur sínar á hendur honum. Stefnandi hafi ekki lagt fram nein gögn sem sýni fram á að viðskipti milli aðila hafi verið með þeim hætti sem stefnandi heldur fram. Stefndi byggir á því að hann hafi aldrei séð kaupsamning sem lagður hefur verið fram í málinu og hann geti ekki verið bundinn við kaupsamning sem hann hafi ekki séð og ekki ritað undir. Stefndi heldur því einnig fram að bifreiðin VG-M59 hafi verið haldin leyndum göllum við afhendingu hennar og áskilur hann sér rétt til að láta meta þá galla og krefja stefnanda um skaðabætur.

Varðandi lagarök vísar stefndi til meginreglna samningalaga um skuld-bindingargildi samninga, til meginreglna kröfuréttar um efndir fjárskuldbindinga, svo og laga nr. 50/2000. Krafa um málskostnað úr hendi stefnanda er reist á 1. mgr. 130. gr. laga um meðferð einkamála.

IV

Niðurstaða

Við munnlegan flutning málsins bar stefndi fyrir sig aðildarskort sem þá leiddi til sýknu. Af hálfu stefnanda var þessari málsástæðu mótmælt sem of seint fram kominni. Gegn andmælum stefnanda kemur málsástæða þessi ekki til úrlausnar hér.

Líkt og áður er getið snýst mál þetta um viðskipti með bifreiðar og greiðslur þeim tengdar. Allmörg vitni gáfu skýrslu fyrir dóminum en lýsing þeirra á viðskiptunum var á tvo vegu. Vitni sem stefnandi kallaði fyrir dóminn lýstu því að samið hafi hafi verið um að milligjöf vegna viðskiptanna skyldi vera 500.000 krónur að viðbættum utanborðsmótor af Mercury gerð árgerð 2003. Vitni sem stefndi leiddi báru hins vegar að upphaflega hafi verið talað um milligjöf í viðskiptunum en þar sem bifreiðin VG-M59 hafi verið biluð hafi verið fallið frá milligjöfinni og ákveðið að viðskiptin færu fram án greiðslu milli aðila.

Af fátæklegum gögnum málsins og skýrslum aðila og vitna verður ráðið að E-kvk-nf B-kvk-nf annaðist viðskiptin fyrir stefnda og þá var bifreið sem skráð var á hennar nafn notuð sem greiðsla í viðskiptunum. Ekki hefur verið lagt fram skriflegt umboð frá stefnda til hennar til að annast viðskiptin. Hins vegar liggur fyrir að stefndi skrifaði undir tilkynningu um eigendaskipti á ökutæki til Umferðarstofu þar sem bifreið stefnanda er færð yfir á nafn stefnda. Verður því að leggja til grundvallar að stefndi hafi í verki gefið E-kvk-þgf B-kvk-þgf heimild til að annast viðskiptin fyrir hans hönd a.m.k. að hluta til. Í tilkynningu til Umferðarstofu er kaupverð bifreiðarinnar VG-M59 skráð 4.000.000 króna, raunar var það upphafleg skráð sem 3.000.000 króna en breytt í 4.000.000 en ekki þykir óvarlegt að leggja til grundvallar að hærri talan sé síðar til komin. Fram kemur á samskonar tilkynningu til Umferðarstofu að bifreið E-kvk-ef B-kvk-ef var seld á 3.500.000 krónur. Hér er um tilkynningar til opinbers aðila að ræða og verður að leggja til grundvallar að þær séu réttar. Auk þess verður ekki framhjá því litið að ef miða á við lægra verðið, 3.000.000 króna, fyrir bifreið stefnanda skuldar hann stefnda 500.000 krónur en slíku hefur ekki verið hreift í málatilbúnaði stefnda. Samkvæmt þessu var 500.000 króna verðmunur á bifreiðunum sem er í samræmi við kröfur stefnanda. Þá er til staðar í málinu tölvupóstur frá nefndri E-kvk-þgf til lögmanns stefnanda sem ekki verður skilinn á annan máta en þann að til hafi staðið að greiða 500.000 krónur sem milligjöf í viðskiptunum og telst fram komin næg sönnun fyrir því að svo hafi verið. Stefndi hefur haldið því fram að galli hafi verið á bifreið stefnanda. Hann hefur hins vegar ekki hlutast til um að sá galli yrði metinn eða gert kröfu um að kaupverðið yrði lækkað vegna gallans.

Stefnandi krefur stefnda um afhendingu á utanborðsmótor. Sú krafa er einkum studd við kaupsamning sem lagður hefur verið fram í málinu og vætti vitna. Kaupsamningurinn sem stefnandi vísar til er ekki undirritaður af stefnda eða nokkrum fyrir hans hönd. Þar er auk þess einungis talað um utanborðsmótor en ekki gerð hans eða verðmæti. Vætti þeirra vitna sem skýrslu gáfu fyrir dóminum og báru um samkomulag um afhendingu mótorsins verður að skoða með hliðsjón af tengslum þeirra við stefnanda. Þá báru vitni sem stefndi leiddi og hann sjálfur að ekki hafi verið samið um afhendingu á utanborðsmótor. Að þessu virtu verður stefndi sýknaður af kröfu stefnanda um afhendingu andvirðis utanborðsmótors og af kröfu um afhendingu slíks mótors.

Samkvæmt framanrituðu verður stefndi dæmdur til að greiða stefnanda 500.000 krónur með dráttarvöxtum samkvæmt 1. mgr. 6. gr. laga nr. 38/2001 frá 1. október 2012 að frádreginni innborgun hinn 21. desember 2012 að fjárhæð 150.000 krónur.

Að fenginni þessari niðurstöðu þykir rétt að stefndi greiði stefnanda málskostnað sem að teknu tilliti til umfangs málsins þykir hæfilega ákveðinn 313.750 krónur að teknu tilliti til virðisaukaskatts. Málskostnaðarreikningur sem stefnandi lagði fram er ekki í neinu samræmi við efni og umfang málsins eða málatilbúnað stefnanda í heild sinni og verður því ekkert tillit tekið til hans við ákvörðun málskostnaðar.

Af hálfu stefnanda flutti málið J-kk-nf Ö-kk-nf J-kk-nf héraðsdómslögmaður en af hálfu stefnda Þ-kk-nf S-kk-nf S-kk-nf héraðsdómslögmaður.

H-kk-nf H-kk-nf héraðsdómari kveður upp dóm þennan.

Dómsorð:

Stefndi, K-kk-nf J-kk-nf J-kk-nf, greiði stefnanda, Á-kk-þgf G-kk-þgf G-kk-þgf, 500.000 krónur með dráttarvöxtum samkvæmt 1. mgr. 6. gr. laga nr. 38/2001 frá 1. október 2012 að frádreginni innborgun hinn 21. desember 2012 að fjárhæð 150.000 krónur.

Stefndi greiði stefnanda 313.750 krónur í málskostnað.

H-kk-nf H-kk-nf